**Prioriteti borbe protiv korupcije**

Transparentnost Srbija (ogranak međunarodne mreže Transparency International) predstavila je danas **14 prioriteta za borbu protiv korupcije** u narednom četvorogodišnjem periodu i pozvala stranke koje učestvuju u izbornoj kampanji da ih prihvate, kako bi ih buduća Vlada i Skupština uvrstila u svoj program delovanja.

Među prioritetima su veća **javnost procesa donošenja odluka** i uređenje **lobiranja**, poštovanje i jačanje položaja **nezavisnih državnih organa** u borbi protiv korupcije, **izmena medijskih propisa** kako bi se prekinula praksa kupovine medijskog uticaja, jasni i sveobuhvatni **planovi rada i izveštaji o radu** i njihovo razmatranje, kao i niz konkretnih mera koje treba da doprinesu većem broj prijavljenih i ispitanih slučajeva korupcije.

S obzirom da su sve tačke koncipirane tako da se uvažavaju moguće ideološke i druge razlike među političkim akterima, TS je pozvala grupacije koje učestvuju na izborima da ih prihvate kao svoje ili da iznesu razloge zbog kojih se protive navedenim stavovima i predloženim aktivnostima.

TS je predložila mere koje treba da rezultiraju očuvanjem pravne sigurnosti, otklanjanjem koruptivnih rizika pri regulatornim i finansijskim intervencijama države, sveobuhvatnom reformom javnog sektora, punom primenom Zakona o javnim nabavkama i stvaranjem nezavisnog i odgovornog pravosuđa. Jedan od prioriteta za koje se TS založila jeste i **jasna podela nadležnosti** i ovlašćenja državnih organa za borbu protiv korupcije. U tom smislu je naročito značajno urediti pitanje **ovlašćenja Vladinog koordinatora** za borbu protiv korupcije, ukoliko postoji namera da se taj koncept zadrži i ubuduće. Potrebno je takođe obezbediti da nema **preklapanja nadležnosti** između policijske Službe za borbu protiv organizovanog kriminala i korupcije i bezbednosnih službi i utvrditi **jasan lanac komandovanja**. Umesto „radnih grupa“, koje trenutno ispituju „24 slučaja“, treba obezbediti da se istragom bave stalni državni organi, imajući u vidu da **suzbijanje korupcije nije ad hoc posao**.

Kao mere koje treba da dovedu **do većeg broja prijavljenih i ispitanih slučajeva korupcije**, TS predlaže **donošenje Zakona o zaštiti uzbunjivača** i propisivanje u Krivičnom zakoniku obaveznog oslobađanja od krivične odgovornosti **davaoca mita koji je na to bio prinuđen** i koji slučaj prijavi, umesto fakultativnog oslobađanja od kazne.

Druga neophodna mera jeste **aktivniji pristup u ispitivanju korupcije** od strane policije, tužilaštva i drugih organa – postojanje moguće korupcije treba ispitivati i pre dobijanja krivične prijave – npr. čitanjem javno dostupnih izveštaja (kao što su izveštaji DRI) ali i na osnovu već utvrđenih obrazaca ponašanja (npr. na osnovu podataka o zloupotrebama sa građevinskim zemljištem u jednom gradu ispitati kakva je praksa u drugom gradu koji primenjuje iste propise).

Treći set mera obuhvata dopunu krivičnog zakonodavstva radi efikasnijeg otkrivanja korupcije (npr. **uvođenje „nezakonitog bogaćenja“** iz člana 20. Konvencije UN protiv korupcije), korišćenje mehanizama za **unakrsnu proveru imovine i prihoda** od strane Poreske uprave, preciziranje ovlašćenja i obaveza Agencije za borbu protiv korupcije u proveri tačnosti i potpunosti **podataka o imovini i prihodima javnih funkcionera** i **šire korišćenje posebnih istražnih tehnika** u otkrivanju korupcije, u skladu sa zakonom.

TS je ukazala i na potrebu da se u sklopu eventualne promene Ustava, u njega ugrade snažniji antikorupcijski mehanizmi, uključujući smanjenje preširoko postavljenog imuniteta javnih funkcionera od krivičnog gonjenja, uređivanje statusa nezavisnih državnih organa, uređivanje broja i statusa narodnih poslanika, bolje uređenje pitanja sukoba interesa, čvršće garancije za javnost rada organa vlasti i postavljanje brane za kršenje pravila o raspolaganju javnim finansijama,.

Transparentnost – Srbija

Beograd, 20. februar 2014.